Klārks Geibls

Viljams Klārks Geibls (; dzimis , miris ) bija amerikāņu aktieris.

 Kinoaktiera karjera 
Geibls attēlojis lomas vairāk nekā 80 filmās. Viņš ir vislabāk pazīstams ar Reta Batlera lomu 1939. gada filmā "Vējiem līdzi", kurā filmējās kopā ar Vivjenu Lī. Par šo lomu viņš trešoreiz tika nominēts Amerikas Kinoakadēmijas balvai. Iepriekš viņš saņēma šo balvu par lomu 1934. gada filmā "Tas notika kādā naktī" un tika nominēts par lomu 1935. gada filmā Mutiny on the Bounty. Divas reizes nominēts Zelta globusa balvai — par lomām filmās Teacher's Pet (1958) un But Not for Me (1959). Vēl uzņēmies filmās Run Silent, Run Deep un "Nesaderīgie" (tā bija gan viņa, gan Merilinas Monro pēdējā filma). Filmējies kopā ar Džoanu Krofordu, Mirnu Loju, Džīnu Hārlovu, Lanu Tērneri, Normu Šīreri, Eivu Gārdneri. 1960. gada Geiblam piešķīra zvaigzni Holivudas Slavas alejā.

1999. gadā Amerikas Kinoinstitūta sarakstā AFI 100 gadi... 100 zvaigznes Geibls ieņēma septīto vietu starp visu laiku izcilākajām vīriešu kārtas zvaigznēm.
ASV kino industrijā viņu dēvēja par "Holivudas karali".

 Personīgā dzīve 
Geibls bija precējies piecas reizes. Viņa trešā sieva Kerola Lombarda, arī slavena Holivudas aktrise, gāja bojā aviokatastrofā 1942. gadā. Geibls ļoti pārdzīvoja sievas nāvi, tomēr bija profesionāls, turpinot filmēties iesāktajā filmā Somewhere I'll Find You. Kad filma bija pabeigta, Geibls pieteicās ASV Armijas Gaisa spēkos. Pēc apmācībās ASV kara bāzēs Geibls tika nosūtīts uz Angliju, pievienojoties bumbvedēju vienībai. Viņš piedalījās piecos kaujas lidojumos, tai skaitā, arī vienā uzdevumā virs Vācijas, kurā lidmašīna tika sašauta, viens ekipāžas loceklis gāja bojā un divi tika ievainoti. Geibls un viņa biedri saņēma medaļas par varonību, veicot kaujas uzdevumu. Kad par to uzzināja MGM filmu studija, tā centās panākt Geibla atsaukšanu no kaujas uzdevumiem. 1944. gadā jūnijā Geiblam tika piešķirta majora pakāpe, bet jau 14. jūnijā tika parakstīti viņa atvaļināšanas dokumenti. Tos parakstīja kapteinis Ronalds Reigans (nākamais ASV prezidents).

Geibls pēc atvaļināšanās no armijas turpināja filmēties. Pēdējā filmā "Nesaderīgie" filmēšana notika visai smagos apstākļos, ar lielu fizisku piepūli. Geibls pārcieta sirdstrieku, tika ievietots slimnīcā, bet pēc stāvokļa uzlabošanas tomēr mira no vēl vienas sirdstriekas. Geibls nomira 1960. gada 16. novembrī, 59 gadu vecumā. Viņa pēdējā sieva Keja Viljamsa dzemdēja Geibla dēlu Džonu Klārku Geiblu jau pēc tēva nāves 1961. gada 20. martā. Piecus gadus pēc Geibla nāves parādījās informācija, ka viņam ir arī ārlaulības meita no aktrises Loretas Jangas — 1935. gadā dzimusī Džūdija Lūisa. Janga bija slēpusi grūtniecību un uzdevusi bērnu par adoptētu. Tikai savā autobiogrāfijā, kas iznāca jau pēc viņas nāves, viņa to oficiāli atzina.

 Pazīstamākās filmas 
 "Dejojiet, muļķi, dejojiet" (Dance, Fools, Dance, 1931, režisors Harijs Bomonts)
 Night Nurse (1931, režisors Viljams Velmans)
 Possessed (1931, režisors Klerenss Brauns)
 "Brīvā dvēsele" (A Free Soul, 1931, režisors Klerenss Brauns)
 "Sarkanie putekļi" (Red Dust, 1932, režisors Viktors Flemings)
 Dancing Lady (1932, režisors Roberts Z. Leonards)
 "Tas notika kādā naktī" (It Happened One Night, 1934, režisors Frenks Kapra)
 Manhattan Melodrama (1934, režisors V. S. Van Daiks)
 "Dumpis uz kuģa Bounty" (Mutiny on the Bounty, 1935, režisors Frenks Loids)
 "Sanfrancisko" (San Francisco, 1936, režisors V. S. Van Daiks)
 "Testa pilots" (Test Pilot, 1938, režisors Viktors Flemings)
 "Vējiem līdzi" (Gone with the Wind, 1939, režisors Viktors Flemings)
 Strange Cargo (1940, režisors Frenks Borzeigijs)
 "Dunošā pilsēta" (Boom Town, 1940, režisors Džeks Konvejs)
 "Pāri plašajai Misūri" (Across the Wide Missouri, 1951, režisors Viljams Velmans)
 "Mogambo" (Mogambo, 1953, režisors Džons Fords)
 "Karalis un četras karalienes" (The King and Four Queens, 1956, režisors Rauls Volšs)
 Run Silent, Run Deep (1958, režisors Roberts Vaizs)
 "Skolotājas mīlulis" (Teacher's Pet, 1958, režisors Džordžs Sītons)
 "Nesaderīgie" (The Misfits, 1961, režisors Džons Hjūstons)

 Atsauces 

 Ārējās saites 

Kategorija:1901. gadā dzimušie
Kategorija:Ohaio dzimušie
Kategorija:1960. gadā mirušie
Kategorija:Amerikāņu kinoaktieri
Kategorija:Mēmā kino aktieri
Kategorija:Kinoakadēmijas balvas ieguvēji aktieri